CGD จ่อบุ๊กรายได้ “เจ้าพระยา เอสเตท” 3.2 หมื่นลบ.ปีหน้า มั่นใจดันกำไรปี 62 โตออลไทม์ไฮ
CGD จ่อบุ๊กรายได้โปรเจคยักษ์ “เจ้าพระยา เอสเตท” 3.2 หมื่นลบ.ปีหน้า มั่นใจดันกำไรปี 62 โตออลไทม์ไฮ
17 ธ.ค. 2561

นายเบน เตชะอุบล ประธานเจ้าหน้าที่บริหาร บริษัท คันทรี่ กรุ๊ป ดีเวลลอปเมนท์ จำกัด (มหาชน) หรือ CGD เปิดเผยว่า บริษัทพร้อมรับรู้รายได้ตั้งแต่ต้นปี 2562 โครงการ “เจ้าพระยา เอสเตท”  โปรเจคยักษ์ใหญ่ มูลค่ากว่า 32,000 ล้านบาท พื้นที่ 35-2-68 ไร่ บริเวณด้านหน้าติดแม่น้ำเจ้าพระยาทอดยาวถึง 350 เมตร แลนด์มาร์ค ริมแม่น้ำเจ้าพระยาฝั่งกรุงเทพ แห่งใหม่ของประเทศไทย มั่นใจว่าจะช่วยผลักดันรายได้และกำไรของบริษัททำสถิติสูงสุดเป็นประวัติการณ์
สำหรับโครงการ เจ้าพระยา เอสเตทประกอบไปด้วย “โฟร์ซีซั่นส์ ไพรเวท เรสซิเดนซ์ กรุงเทพ” ซึ่งเป็นโครงการคอนโดมิเนียมซุปเปอร์ลักซ์ชัวรี่ 73 ชั้น ภายใต้แบรนด์ระดับโลกของโฟร์ซีซั่นส์ การก่อสร้างกำลังแล้วเสร็จ ปัจจุบันมี Backlog กว่า หมื่นล้านบาท จะเริ่มโอนกรรมสิทธิ์ห้องพักให้กับลูกค้าและเริ่มทยอยรับรู้รายได้ตั้งแต่ต้นปี 2562 เป็นต้นไป
อีกทั้งโครงการยังประกอบด้วย โรงแรมระดับโลกอีกสองแห่ง “โรงแรม คาเพลลา กรุงเทพ” ซึ่งมีจำนวน 101 ห้อง พร้อมที่จะเปิดให้บริการในช่วงครึ่งปีแรกของ 2562 ซึ่งถือเป็นโรงแรมหรูหราเหนือระดับแห่งแรกในประเทศไทยที่มีห้องสวีทริมแม่น้ำทั้งหมด มั่นใจว่าจะได้รับการตอบรับจากนักท่องเที่ยวต่างชาติและคนไทย
ขณะที่ “โรงแรมโฟร์ ซีซั่นส์ กรุงเทพ” ซึ่งมีจำนวน 300 ห้อง โรงแรมหรูสไตส์รีสอร์ทใจกลางเมือง พร้อมที่จะเปิดให้บริการในครึ่งปีหลัง 2562 เช่นเดียวกัน
สำหรับความคืบหน้าการพัฒนาโครงการอสังหาริมทรัพย์ ย่านพระราม 3 หลังจากที่บริษัทฯเข้าซื้อที่ดินซึ่งตั้งอยู่บนถนนวงแหวนอุตสาหกรรม แขวงช่องนนทรีเขตยานนาวา กรุงเทพมหานคร ขนาดพื้นที่กว่า 23 ไร่ ซึ่งถือเป็นทำเลที่มีศักยภาพ นายเบนกล่าวว่า คาดว่าจะประกาศรูปแบบโครงการอสังหาริมทรัพย์ที่ค่อนข้างมีความพิเศษ ภายในต้นปี 2562 ได้อย่างแน่นอน